बजेट अभावमा अलपत्र आधुनिक वधशाला
मोरङको पथरीशनिश्चरे नगरपालिकाले नगरमा निर्माण गरिरहेको आधुनिक वधशाला (पशु काट्ने घर) निर्माण भइसके पनि उपकरणको अभावमा प्रयोगमा आउन सकेको छैन ।
हरिप्रसाद कोइराला उर्लाबारी, चैत १५ गते । मोरङको पथरीशनिश्चरे नगरपालिकाले नगरमा निर्माण गरिरहेको आधुनिक वधशाला (पशु काट्ने घर) निर्माण भइसके पनि उपकरणको अभावमा प्रयोगमा आउन सकेको छैन ।कोशी प्रदेश सरकारको पशुपक्षी निर्देशनालयको पशु बधस्थल निर्माण सुधार कार्यक्रमअन्तर्गत नगरको १ नम्बर वडामा वधशाला निर्माण गरिएको थियो । पशुबद्ध गर्ने घर निर्माण भएको दुई वर्ष बित्नै लाग्दा प्रयोगमा आउन सकेको छैन ।नगरका प्रमुख प्रशासकीय अधिकृत लक्ष्मीप्रसाद खरेलले वधशाला भित्र आवश्यक पर्ने उपकरण खरिद गर्ने बजेट अभाव हुँदा काम रोकिएको बताउनुभयो । पथरी बजारको गोसलाइनमा निर्माण भएको वधशाला निर्माणका लागि प्रदेश सरकारले ५० लाख रुपियाँ अनुदान दिएको थियो । छिमेकी नगरपालिकाको साझेदारीसहित कूल ७५ लाख १४ हजार ४५१ रुपियाँमा लागतमा वधशाला निर्माण गर्ने योजना बनेको थियो । तर निर्माण कम्पनी मादी आरकेडा कन्स्ट्रक्सन इटहरीले ५० लाख ९३ हजार ५७९ रुपियाँमा वधशाला (घर) निर्माण गरेर नगरलाई जिम्मा लगाइसकेको छ ।बधस्थलमा दैनिक ठूला पाँच वटा र साना १२ वटासम्म पशुवध गर्न र प्रशोधन गर्न सकिने छ । वडा नं.१ का वडाध्यक्ष भीमकुमार राईले भन्नुभयो, ‘‘वधशालामा भित्र पशुको स्वास्थ्य परीक्षण, वध गरेपछि प्रशोधन, फ्रिजिङ गर्ने लगायतका सुविधा हुनेछन् ।’’उहाँले भित्रका प्राविधिक उपकरण जडानका लागि अझै १०/११ रुपियाँ आवश्यक पर्ने बताउनुभयो । स्थानीय मासु व्यापारीहरूसँगको सहकार्यमा भित्रको प्राविधिक काम सक्ने र चाँडै वधशाला प्रयोगमा ल्याउने उहाँको भनाइ छ । तर प्रमुख प्रशासकीय अधिकृत लक्ष्मीप्रसाद खरेलले प्रदेशको आयोजना सम्पन्न गर्न प्रदेश सरकारले बजेट नपठाउँदा वधशाला सञ्चालनमा ल्याउन नसकिएको बताउनु भयो ।खरेलले भन्नुभयो, ‘‘नगरले निर्णय गरेर आफ्नै खर्चमा पनि उपकरण गर्न सक्छ । स्रोतको अभावका कारण नगरले तत्काल लगानी गर्न सक्ने अवस्था छैन ।’’ प्रदेशको आयोजनामा नगरले बेवास्ता गर्दा दुई वर्ष अघि निर्माण सम्पन्न वधशालाका झ्यालका सिसा फुट्न थालेका छन् भने ग्रील भत्किएको छ छ । त्यस्तै, सटरमा तीनपत्र खिया लागेको छ ।  पथरीबजारमा खुला रूपमा खसी, बोका, सुँगुर/बङ्गुर, राँगा/भैँसी काट्ने गरिन्छ । मासु व्यवसायीहरूका अनुसार पथरी बजारमा दैनिक सुँगुर, राँगा ३/३ वटा र खसी, बोका ६/७ वटा वध हुने गरेको छ ।